AlexejDobrolubov/national_council_slovak_2010 huggingface dataset:
94. schôdza NR SR - 4.deň - A. dopoludnia
Dátum: 2023-06-16
Poslanec: Kuriak, Milan (OĽANO)
Druh vystúpenia: Vystúpenie v rozprave

164. Ďakujem. Vážený pán predsedajúci, vážené panie poslankyne, vážení páni poslanci, vážený pán minister, dovoľte mi, aby som predniesol spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 452/2021 Z. z. o elektronických komunikáciách v znení neskorších predpisov a ktorým sa menia a dopĺňajú niektoré zákony, tlač 1585, v druhom čítaní. Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 452/2021 Z. z. o elektronických komunikáciách, vydal túto spoločnú správu. Národná rada Slovenskej republiky uznesením č. 1638 z 18. apríla 2023 pridelila predmetný návrh zákona na prerokovanie výboru pre hospodárske záležitosti a Ústavnoprávnemu výboru Národnej rady Slovenskej republiky. Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť. Ďakujem, pán predsedajúci, otvorte, prosím, rozpravu.
94. schôdza NR SR - 3.deň - B. popoludní
Dátum: 2023-06-15
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

159. Ďakujem za slovo. Kolega Filip, spomenul si v rozprave podporu mäkkého turizmu a cestovného ruchu. Mám svoju skúsenosť, veľmi ma to mrzí, že sa nedodržiava slovo, ktoré bolo dané pred reformou národných parkov. Bolo tam plno rečí, plno sľubov, mal som možno aj desať stretnutí s ex štátnym tajomníkom Michalom Kičom, ktorý ma presviedčal, mal som problém kvôli tým lesníkom, kvôli tým skutočným ochranárom, keďže pochádzam z regiónu a žijem v regióne, kde je plno tých naozajstných ochranárov. Tak som mal problém, ale nevyhýbal som sa stretnutiam, len som potreboval počuť zo strany ministerstva životného prostredia, čo dobré to pre takéto regióny prinesie, ako je Orava, Liptov a spústa regiónov na Slovensku. Tak vždy som mal prísľub, že, Milan, si v cestovnom ruchu, bude tam podpora, my urobíme z cestovného ruchu ako naozaj to, to nebudeš chápať. Presne infraštruktúra, všetko. No samozrejme, že už som, si myslím, že človek dosť starý na to, aby som naletel prázdnym slovám, tak som to, popýtal som štátneho tajomníka aj písomne, mám to na maili, ako teraz som si to otvoril, som to čítal, nejdem zdržiavať, lebo mám málo času. Je tam, myslím, že 9 bodov, ale rozsiahlych a sľuby... zatiaľ, zatiaľ z reality nevidím ani jednu podporu, práveže naopak, zatvárajú bežecké lyžiarske trate, lebo pán ochranár od stola sa rozhodol, že ekologický ratráčik, 30 rokov tam tá bežecká stopa bola. Ľudia sa tešili, pohybovali sa na čerstvom vzduchu, ochranár od stola – jeden z Košíc, druhý z Bratislavy – sa rozhodli ekologické, ekologický ratráčik proste tu nebude znečisťovať životné prostredie. Takže... (Prerušenie vystúpenia časomerom.)
94. schôdza NR SR - 3.deň - B. popoludní
Dátum: 2023-06-15
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

117. Ďakujem za slovo. No odznelo tu veľa vecí, tak ja si myslím, že aj vy, pani podpredsedníčka vlády, aj pán minister školstva, ale aj ďalší, aj ďalší ministri vlády, aj pán premiér, uvedomíte si, že naozaj toto je veľmi citlivá téma. Mne je vás, pani podpredsedníčka vlády, pani Vašáková, trošku ľúto, lebo od začiatku, od začiatku som vás vnímal veľmi pozitívne, aj vás zatiaľ vnímam, naozaj ešte ako šéfku sekcie pre plán obnovy pri Úrade vlády. Beriem vás a vnímam vás ako naozaj že skutočnú odborníčku. Doteraz aj do dnešnej chvíle máte u mňa obrovskú úctu za to, čo ste urobili. Verím tomu, že si to nepokazíte a že v tejto novej úradníckej vláde budete takou brzdou pri prijímaní mnohých nezmyselností, že ja naozaj na vás, na Soňu Gaborčákovú a ešte aj na jedného pána ministra, ale nejdem ho spomínať, lebo nie som si celkom istý, že či sa nepomýlim, ale naozaj ja vám držím palce a verím tomu, že nezmyselnosti budete trošku, poviem to tak po oravsky, hamovať, aby nedošlo k obrovským škodám. A naozaj smerovanie ochrany životného prostredia nie je na dobrej ceste. Počúvam reálnych ľudí, máme krásnu krajinu, tak možno aj vy máte teraz šancu za tie štyri mesiace, že začnite cestu, aby sme túto nádheru, ktorú máme, aby sme ochranu životného prostredia, ochranu krajiny, aby sme spojili s turizmom, s agroturistikou, s podporou cestovného ruchu. Veď my máme také predpoklady, my z tohto nášho krásneho Slovenska, keď nebudeme počúvať, zle sa mi to hovorí, ekoteroristov, ale budeme hľadať súlad, súlad naozaj medzi aj ochranou, aj medzi... (Prerušenie vystúpenia časomerom.)
94. schôdza NR SR - 3.deň - B. popoludní
Dátum: 2023-06-15
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

101. Ďakujem za slovo. Kolega Filip Kuffa, plne s tebou súhlasím. Ty čím ďalej viac dokazuješ, že si naozaj človek s jednoduchým, zdravým sedliackym rozumom, so zdravým úsudkom. Takí ľudia s takým zmýšľaním ako ty by mali riadiť ministerstvo a nie tzv. zelení ochranári od stola, ktorí nerozoznajú niektorí ani jedličku od smreka. Ako ja, ja už keď počujem, že tu nejaké témy z ministerstva životného prostredia alebo keď počujem slová pri akýchkoľvek témach, keď počujem slovné spojenie európskeho významu, tak mne sa otvárajú všetky nožíky vo vrecku, momentálne ich nemám, ale asi ich budem nosiť so sebou kvôli symbolike. Mrví ma na stoličke, lebo ja naozaj pochádzam z Oravy a ja keď, ja keď vidím za posledné obdobie, že akou cestou sa Slovensko uberá v tzv. ochrane prírody, tak je mi z toho naozaj zle. Vidím, že nová úradnícka vláda, plná odborníkov, vidím, že dosadila aj na ministerstvo životného prostredia odborníka, ale takého, ktorý bude podporovať tento naozaj, naozaj už môžem povedať že ekoterorizmus, lebo ja, ja už len, len na Orave keď počúvam tých ochranárov, tých lesníkov, ktorí sa starajú o les, ktorí vedia, vedia, o čom je les, vedia, o čom je ochrana prírody, a keď ich počúvam, oni sú zhro-ze-ní, zhrození z toho Bruselu, čo tu oni nám podsúvajú a hlavne v životnom prostredí oni sú ako utrhnutí z reťaze. Ja som za, len za posledné obdobie som zastavil výstavbu nezmyselného umelého vtáčieho ostrova na Oravskej priehrade, kde chceli za milióny nasypať zeminy do Oravskej priehrady kvôli vtáčikom. Ja som veľký ochranár prírody, ja sadím stromčeky, moje deti ani po mravcoch nedupú, ale toto je už akože zvráte... (Prerušenie vystúpenia časomerom.)
94. schôdza NR SR - 2.deň - B. popoludní
Dátum: 2023-06-14
Poslanec: Kuriak, Milan (OĽANO)
Druh vystúpenia: Vystúpenie

164. Tak ja už nevyužijem možnosť spravodajcu, že mohol by som ešte dokončiť tie moje témy, ale nejdem zdržiavať, ani odkladať to na zajtra a hlasovanie, prepáčte, po grémiu... (rečník sa obrátil na predsedajúceho), po grémiu som mal stretnutie práve ohľadom farmárov a pôdohospodárstva (reakcia predsedajúceho: „O jedenástej." ) Dobre. Takže o jedenástej, lebo nezachytil som kvôli pracovným povinnostiam. Ďakujem.
94. schôdza NR SR - 2.deň - B. popoludní
Dátum: 2023-06-14
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

162. Ďakujem. Pán kolega Ferenčák, spomenuli ste, že sme tu nič neurobili. Viete, ja vám poviem, poviem k tomu toľko. Moja hlavná téma z viacerých, pomoc rodinám s deťmi. My sme ju naplnili, my sme ju naplnili až nad rámec. Však vy ako, vy ako vláda SMER-u, keď sa vrátime naspäť, tak dobre vieme, že vy ste pre rodiny s deťmi, pre dôchodcov, pre zdravotne postihnutých neurobili absolútne nič. V centíkoch ste, v centíkoch ste pomáhali dôchodcom a rodinám s deťmi ste niekoľko rokov nepridali absolútne nič. Viem, o čom hovorím. Som otcom siedmich detí a piatich žijúcich. Takže za 12 rokov vlády SMER-u moje deti vyrastali. Takže viem, aká bola pomoc. Takže my sme si toto a hlavne, čo sa týka mňa, lebo ja som tam, ja som vybral z PVV-čka témy, nestihol som všetky povedať, o ktorých som chcel rozprávať, ale práve pomoc rodinám sme splnili do bodky. Pán kolega Blcháč, čo sa týka pána exministra Vlčana, ja nenesiem zodpovednosť za žiadneho ministra ani predchádzajúcich vlád, ani súčasnej vlády. Každý pán minister, každý premiér si zodpovedá za svoje konanie. Ja som pána Vlčana, exministra, oslovil s veľmi potrebnou témou pre veľkú skupinu obyvateľov na Slovensku, týka sa to malých, drobných a mladých farmárov. Takže ja s týmto, s jeho kauzou nemám nič spoločné. A to, že viacerí poslanci z klubu OĽANO, to už je neskoro teraz plakať nad rozliatym mliekom, upozorňovali sme, ale nepleťte tu, nepleťte tu moju aktivitu, moju prácu pre ľudí s nejakou kauzou pána exministra. A, pán kolega Kuffa, ďakujem ti za podporu aj za to, že si sa zúčastnil toho stretnutia a pozývam ťa aj na toto... (Prerušenie vystúpenia časomerom.)
94. schôdza NR SR - 2.deň - B. popoludní
Dátum: 2023-06-14
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

142. Ďakujem. Ja si ešte dopisujem, ale dobre. Pán kolega Ferenčák, vy máte v krvi kritizovať všetko a všetkých, len nie seba samých. Je typické, že vy zo SMER-u, ja vás stále pokladám za poslanca SMER-u, ten váš dobrý ťah akože rozdelenia sa na dve strany vám celkom dobre vyšiel, ale realita po voľbách nebude taká, ako vám ukazujú prieskumy. To si buďte istý, že, že toto sa nenaplní. Vy, myslím, že v SMER-e ste iba prvé volebné obdobie, ale išli ste do partie ľudí, ktorí tu 12 rokov vieme, čo robili, rozkrádali, šafárili, premárnili šancu a práve v strane SMER platí, že po ovocí ich poznáte. A vy, pán kolega Blcháč, vy ste dlhšie v strane SMER, vy sa usmievate, ale vy ste, vy ste, vy ste toto trpké (reakcia z pléna), vy ste toto trpké ovocie dlhšiu dobu prinášali ako váš kolega Ferenčák a viete, vy dokážete kritizovať. Vláda Igora Matoviča zlá, vláda premiéra Eda Hegera zlá, vláda pána premiéra Ódora zlá. Kritika, kritika, kritika, pozrite sa do vlastných radov, čo ste tu urobili, čo ste tu napáchali za dobrých ekonomických čias. Vy, neviem presne citovať zo Svätého písma, ale zacitujem to. Vy vyvi... vy vidíte smietku v oku svojho brata, ale brvno vo svojom oku nevidíte. Vy vidíte smietku v oku svojho brata a brvno vo svojom oku nevidíte. Áno, nevidíte, lebo... (Prerušenie vystúpenia časomerom.)
94. schôdza NR SR - 1.deň - B. popoludní
Dátum: 2023-06-13
Poslanec: Kuriak, Milan (OĽANO)
Druh vystúpenia: Vystúpenie s faktickou poznámkou

149. Ďakujem za slovo. Kolega Karol Galek, v rozprave si pozitívne vyzdvihol takmer všetky ciele programového vyhlásenia vlády a opakovane si vyjadril podporu novej úradníckej vláde. Ja sám vidím v programovom vyhlásení vlády tiež veľa pozitívnych vecí, ale ako som tu už spomenul, veľmi mi chýba v cieľoch a plánoch tejto vlády práve prorodinná politika, čo ma naozaj mrzí. Ja si myslím, že rodiny s deťmi by mali byť cieľom a samozrejmosťou každej vlády bez rozdielu, či je liberálna, progresívna, konzervatívna, alebo, ja neviem, v zmiešanom zložení. Tu naozaj, ja som si to programové vyhlásenie vlády narýchlo prečítal, nemám ho rozbité nadrobno, ale okrem takej nejakej šablónky alebo nejakého bodu, že pomoc slabším, ale absolútne tam nie je pomoc tradičným rodinám. Ja si myslím, že investícia do rodín sa vráti niekoľkonásobne každému štátu. Je to jedna z najlepších investícií. Netvrdím to len preto, že som prorodinne ladený poslanec, ale pochádzam z Oravy, pochádzam z deviatich detí, mám sedem detí, vďakabohu a vďaka mojej manželke, takže mám tieto veci odžité a naozaj aj toto je jeden z dôvodov, že ja ako poslanec túto vládu nepodporím, lebo ako prorodinne sociálnemu politikovi mi toto tam chýba, čo ma mrzí inak. Ten program naozaj, či mosty, či ako pán minister Bíreš zatiaľ prisľúbil pomoc farmárom, pomoc... (Prerušenie vystúpenia časomerom.)
90. schôdza NR SR - 14.deň - A. dopoludnia
Dátum: 2023-05-24
Poslanec: Kučera, Karol (OĽANO)
Druh vystúpenia: Vystúpenie v rozprave

32. Ďakujem pekne za slovo. Vážení kolegovia, predkladáme novelu zákona o príspevku športovému reprezentantovi. Tento zákon vznikol v roku 2015 a je určený vlastne pre našich najlepších reprezentantov, olympionikov, ktorí nás reprezentovali roky, teda dôstojne aby v nejakom vo svojom dôchodkovom veku mohli, samozrejme, nejak, nejak dôstojne žiť svoj život. Symbolicky vlastne je to dnes aj, si myslím, namieste, pretože je tu vzácna návšteva, je tu viceprezident Medzinárodného olympijského výboru pán Samaranch, takže celkom to aj vyšlo na dnešný deň. Je to taká, si myslím, že novela, ktorá zrovnoprávňuje aj to, čo sme tu včera schválili, a to je valorizácia dôchodkov, aj keď toto je vlastne valorizácia určitého príspevku, ktorý vlastne nejakých sedem až osem rokov od svojho vzniku, teda keď to vzniklo 2015, nebol valorizovaný a tým by vlastne celá tá novela ten zmysel tej, tohto zákona zanikol, ak by sme k tomu dnes nepristúpili. Čiže ustanovujeme určité automatické valorizovanie. Pôvodne boli tie sumy jak keby určené a hovorím, že neboli valorizované roky, takže teraz je zmysluplnejšie to naviazať na priemernú mzdu, ktorá vlastne sa každoročne mení, a tým pádom by automaticky sa tento príspevok aj menil takisto alebo valorizoval, keď, keď sa to dá takto povedať. Jedná sa len zhruba o desiatky takýchto úspešných reprezentantov, čiže nemá to nejaký zásadný vplyv na štátny rozpočet. Je tam k tomu správa vlastne aj z ministerstva financií, myslím, takže poprosím o podporu tohto zákona v prvom čítaní. Samozrejme, vieme sa baviť o detailoch, nastavení tej výšky, možno nejakých kritériách, ktoré možno by sa tiež mohli updatovať, takže zatiaľ toľko k tomu za mňa. Ďakujem pekne.
90. schôdza NR SR - 8.deň - A. dopoludnia
Dátum: 2023-05-12
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

164. Áno, ja nadviažem, keď je niekto bezmajetný, napríklad tak ako Igor, tak jak si povedal, Milan, tak dajme do zákona teda o tej hmotnej zodpovednosti to, čo si hovoril, že ak niekto z politikov pochybí, aj teda nemajetný, tak bude mať zákaz vstúpiť do verejných funkcií alebo do politiky na iks rokov alebo vôbec. Podobne možno jak je to s vodičákom, proste odoberú ti ho, keď nevieš šoférovať, tak odoberú ti tu rovnako nejaké poverenie, keď nevieš spravovať majetok, to je jasné, však ľudia aj odstupujú, aj keď teda veľmi neradi ako napríklad pán Vlčan že posledne, ale možnože toto je aj tá lepšia varianta, lebo naozaj raz pochybíš a niekto ako pán Vlčan napríklad, aj keď teda nie je to úplne ten istý prípad, tak by sa zrejme už nikdy do tej funkcie nemal dostať a viacerí politici by tu už dávno neboli. Takže pripravme takýto pozmeňovák.
90. schôdza NR SR - 8.deň - A. dopoludnia
Dátum: 2023-05-12
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

134. Ja budem reagovať priamo na Joža. Jožo, ja ťa asi zrejme budem voliť normálne, lebo ty si to tak dobre pomenoval, bolo to tak výstižné, viem, že neuhneš v týchto veciach a ešte si nakoniec aj vtipný. Zlepšuješ sa, si myslím, zo dňa na deň, takže naozaj, naozaj má to, má to svoje čaro. Ale mňa by naozaj takisto zaujímalo, že prečo keď niekto hlasuje v 2016 teda za rovnaký návrh, teraz už o pár rokov nehlasuje. To toto by ma naozaj veľmi zaujímalo takisto, no a áno, občania chcú mať väčšiu dôveru vo verejnoprávne inštitúcie, v politikoch, čiže potrebujeme im dať tú dôveru, keď je to objednávka občanov proste, tak musíme všetko urobiť pre to. A my sa snažíme naozaj, ale z tých opozičných lavíc to nejde nejakým spôsobom stále. Takže dajme ľuďom dôveru vo verejnoprávne inštitúcie, prosím vás.
90. schôdza NR SR - 7.deň - B. popoludní
Dátum: 2023-05-11
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

100. Ďakujem. Majka, ty vieš, my sme komunikovali na túto tému ix-krát, takže ja plne chápem kolegov, najmä kolegov učiteľov, ktorí sú v tej problematike naozaj ponorení tak inak do toho, sú priamo v teréne, takže možnože až tak úplne, nechcem povedať, že nechápu (povedané so smiechom) alebo, alebo čo, lebo, samozrejme, samozrejme, každý, kto je v tom probléme ponorený úplne, úplne do detailu, tak každú zmenu vníma veľmi citlivo. A áno, určitým spôsobom môžem dať za pravdu, že môžme vytvárať pre niektorých riaditeľov nejaký diskonfort, keď to takto poviem, ale je to nejaká manažérska možno trošku výzva, ale veď mali sme tu také výzvy teraz posledné obdobie, či už s covidom, preorganizovanie takisto hodín všelijako a takisto napríklad sa zatvárali telocvične, takže tam trebalo naozaj preorganizovať aj toto. Je to, energetická kríza tu bola atď., ktorá pretrváva, čiže tie zmeny, si myslím, že tí riaditelia sú, ak sú teda manažérsky schopní, tak takúto zmenu, potrebnú zmenu, ktorú všetci vieme veľmi dobre, že je to potrebná zmena, tak snáď budú vedieť vyriešiť. Ďakujem.
90. schôdza NR SR - 7.deň - B. popoludní
Dátum: 2023-05-11
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

80. Ďakujem pekne. Najdôležitejšie je dobehnúť do toho cieľa alebo, ja hovorím, vyhrať poslednú loptičku, tam ešte nie sme. Takže, takže si myslím, chcem len reagovať, akože ďakujem pekne za pochvalné reči, ale hovorím, beriem to s pokorou. Peťo, ty si spomínal to nové vedenie vlastne na ministerstve školstva, resp. to staro-nové, že sa moc nezmenilo, tak si myslím že o to dôležitejšie naozaj je, aby sme túto vec naozaj dali do toho zákona. Nie nadarmo k tomu pristúpilo aj viacero štátov. Nebudeme jediní teraz, že tu robíme nejaký precedens. Proste viacero štátov má oveľa rozsiahlejšie legislatívne úpravy vlastne v rámci telesnej výchovy. Čiže, čiže nerobíme tu žiadny precedens. Jožovi by som povedal toľko, že opak je pravdou, že až 80 % detí naozaj chce mať viac hodín telesnej výchovy, dokonca, a teraz neviem presne tie čísla, ale dokonca až každý deň, je to dosť, dosť veľké číslo. A takisto 84 % rodičov chce, aby bolo viac hodín telesnej výchovy a sú za tretiu hodinu telesnej výchovy. No a Romanke len poviem, že áno, pozmeňujúci návrh prečítam, odôvodním, samozrejme, no a ešte raz ďakujem za podporu.
90. schôdza NR SR - 7.deň - B. popoludní
Dátum: 2023-05-11
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

48. Igor, ďakujem ti za tvoju rozpravu. Naozaj si to zrejme tým, že si tak dlho čakal vlastne na túto rozpravu, ty si to povedal tak jedným dychom, dá sa povedať. Úplne to z teba vyletelo, všetko, čo si mal na mysli. Tuším, že si nemal ani žiadne poznámky, takže toto z teba išlo úplne že automaticky. Takže naozaj si myslím, že to bolo veľmi podnetné. Povedal si veľa, veľa dobrých vecí a dôvodov, prečo je to dôležité. Ale okrajovo si sa dotkol aj teda témy ministerstva športu, respektíve alebo napríklad cestovného ruchu a podobne. Ja si myslím, že môžem súhlasiť s tým, že je to téma, ktorú by sme mali začať diskutovať jednoznačne, lebo vidíme, že to naozaj zavádzajú v ostatných krajinách, aj vlastne Česi majú športovú národnú agentúru. Si myslím, že je naozaj treba to veľmi dôkladne pripraviť. Nie tak, si myslím, že ako je to teraz predložené tu tak narýchlo do parlamentu. Som to zaznamenal, že je tu taký, taký bod programu. Takže nejaká optimalizácia tej verejnej správy v rámci športu určite, určite by bola prínosom, si myslím, lebo teraz sme odkázaní na takú spoluprácu tých jednotlivých zložiek. Našťastie si myslím, že to dobre funguje teraz za toto volebné obdobie, si myslím, že to môžem označiť ako za pozitívnu spoluprácu. Ale ako vidíme, áno, zadrháva to občas, ako napríklad pri teraz tejto téme tretej hodiny, ktorá je vlastne taká téma, že zrejme tam nebude vždy stopercentný nejaký konsenzus v tejto téme proste. Takže, takže toľko za mňa.
90. schôdza NR SR - 7.deň - A. dopoludnia
Dátum: 2023-05-11
Poslanec: Kučera, Karol (OĽANO)
Druh vystúpenia: Vystúpenie v rozprave

107. Ďakujem veľmi pekne. Vážené kolegyne, kolegovia, je to, začnem tak trošku možno vtipne, že je to zrejme tri dni, tri noci, čo tu čakáme už naozaj na tento bod programu, ktorý ustanovuje vlastne taký návrh zákona, ktorý ustanovuje vlastne tri hodiny telesnej výchovy, takže trojkami sme začali, no a v podstate tie hlavné dôvody sú také, je to, samozrejme, novela školského zákona, ktoré, ktorá zavádza tento paragraf nový vlastne do tohto zákona a odvolávame sa na rezolúciu Európskeho parlamentu, ktorý nás vyzýva vlastne od roku 2007, už aby teda na školách vo všetkých krajinách Európskej únie boli minimálne tri hodiny telesnej výchovy, no a, samozrejme, zosúlaďuje to aj koncepciu športu, ktorá sa schválila už v marci 2022 takisto, kde, kde je význam tohto predmetu jednoznačne popísaný. Čiže dlhšiu dobu sa naozaj s týmto nič nerobilo, preto zavádzame tento paragraf do zákona a určite by som mohol rozprávať ďalšie dôvody, ku ktorým sa dostaneme, ale chcem dať, samozrejme, priestor na to, aby sa mohli prihlásiť ostatní do rozpravy. Ďakujem.
90. schôdza NR SR - 3.deň - B. popoludní
Dátum: 2023-05-04
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

142. Áno, ďakujem. Jozef, by som ťa trošku opravil, ako my tu neaplikujeme nejakú zmenu vzorca ako takého, hej, ten vzorec stále ostáva rovnaký, tie parametre tam zostávajú rovnaké, tie sa menia veľmi, by som povedal, jemne po dôkladných nejakých analýzach a štatistikách a tak ďalej. Ale my zavádzame naspäť vlastne tieto dva športy späť do toho vzorca tak, ako aby boli hodnotené rovnako ako tie ostatné zväzy, ktoré sú hodnotené podľa toho vzorca. Čiže áno, tieto veľké zväzy teraz sa bránia možno, tak keď to tak poviem, tomu, že kto by už možno nechcel z takej, z takej istoty zísť a byť zaradený do možno takej jemnej neistoty a trošku sa pobiť vlastne o tie výsledky s tými ostatnými zväzmi, hej. Ale tam sa netreba obávať naozaj žiadnej nejakej dramatickej zmeny, lebo tam je aj nejaký brzdový mechanizmus. To by museli napríklad, ja neviem, vo futbale naozaj tak, tak zle, by som povedal, reprezentovať počas piatich rokov, že aby sa im nejako dramaticky ponížilo. A naopak, keď majú výsledky, tak ako napríklad tí hokejisti, som ich spomínal, tak, tak sa im polepší. K tomu vysokoškolskému športu, ako tam by som ti dával možno aj za pravdu. Poďme sa určite o tom baviť. Ja, vieš, ja som všetkými desiatimi za to, aby sa vylepšili podmienky pre vysokoškolský šport a áno, ak riešime napríklad aj nejaké financie pre turistické trasy, tak prečo by sme nemohli riešiť vysokoškolský šport, si myslím takisto. Takže súhlasím a hovorím, že tam sú ešte otvorené tie rokovania.